Daniel Rolin skulle egentlig kun have 53.000 kroner tilbage fra SKAT, men fredag morgen stod han op til noget af en overraskelse

Daniel Rolin startede i december sidste år et enkeltmandsfirma, og for nylig skulle han for første gang afregne sin moms.

Når man afregner moms, skal man runde beløbet op, så der ikke er halve kroner indblandet. Men den detalje havde Daniel Rolin ikke fanget.

Han havde derfor regnet ører med i beløbet, og på SKATs hjemmeside fremgik det, at han skulle have 53.000 kroner overført til sin konto.

Men formentlig på grund af fejlen med de halve kroner, har omregningen i SKATs systemer nu resulteret i, at Daniel Rolin har fået overført svimlende 53 millioner kroner i stedet for de indberettede 53.000 kroner.

Daniel Rolin nåede at kontakte SKAT, inden de mange millioner blev overført, men her lød svaret ifølge Daniel Rolin, at pengene allerede var sendt til udbetaling. De fortalte derfor, at han bare skulle føre pengene tilbage, næste gang han skal betale moms.

- Det er jo vanvittigt at overføre så mange penge til en mand, der har et enkeltmandsfirma, der knap nok har tjent 50.000 kroner. Jeg har kun brugt penge på at starte firmaet op, så jeg har jo ikke tjent nogle penge, fortæller Daniel Rolin til Ekstra Bladet.

Ekstra Bladet har været i kontakt med SKAT, der hverken kan bekræfte eller afkræfte episoden af hensyn til deres tavshedspligt.

- Jeg kan ikke udtale mig om konkrete sager. Som det bliver forelagt for mig, kan det tyde på, at der er sket en fejl et sted. Det kan selvfølgelig også undre mig lidt, for vi har jo netop flere processer og manuelle risiko-vurderinger, der skal forebygge fejl-udbetalinger, fortæller Per Jacobsen, der er underdirektør i Indsats under SKAT, til Ekstra Bladet.

Han slår dog samtidig fast, at det i sidste ende er ejeren af virksomheden, der har ansvaret at afregne det korrekte beløb.

Frosset konti

De mange millioner tikkede fredag morgen ind på Daniel Rolins konto, og da han forsøgte at føre pengene tilbage, gik det op for ham, at han kun kunne overføre 100.000 kroner af gangen. Da det ville betyde, at han skulle foretage 530 overførelser, kontaktede han banken for at høre, om de kunne hjælpe.

Men fredag eftermiddag tjekkede Daniel Rolin igen sin konto, og her mødte han en blank skærm.

- Jeg ringede til min bank for at høre, hvad der foregik, hvor de så sagde, at de havde frosset mine private konti og virksomhedens konti, fordi jeg havde så stort et beløb på min konto. Jeg havde jo gjort dem opmærksomme på det, og de kan jo se, at pengene stammer fra SKAT, men i stedet vælger de at anklage mig for at være en svindler, siger Daniel Rolin.

Daniel Rolin håber, at hans konti bliver åbnet hurtigst muligt, så han igen kan hæve penge.

- Jeg har mine fire børn i weekenden, og lige nu har jeg kun 500 kroner i kontant til at leve for. Jeg kan låne nogle penge af mine venner og familie, men hvis det trækker ud, hvordan skal jeg så kunne betale mine faste udgifter til den første, afslutter Daniel Rolin over for Ekstra Bladet.

Ekstra Bladet har været i kontakt med Nordjyske Bank, hvor Daniel Rolin er kunde. Områdedirektør Keld Jakobsen fortæller, at man ikke har kommentarer til den konkrete sag.